
Ministru kabineta noteikumi Nr. 388
Rīgā 2025. gada 25. jūnijā (prot. Nr. 25 32. §)
Grozījumi Ministru kabineta 2016. gada 26. jūlija noteikumos Nr. 491 "Tehniskās prasības brīvības atņemšanas iestāžu un izmeklēšanas cietumu būvniecībai"
Izdoti saskaņā ar Latvijas Sodu izpildes kodeksa 11. panta sesto daļu un
Apcietinājumā turēšanas kārtības likuma 4. panta ceturto daļu
· Izdarīt Ministru kabineta 2016. gada 26. jūlija noteikumos Nr. 491 "Tehniskās prasības brīvības atņemšanas iestāžu un izmeklēšanas cietumu būvniecībai" (Latvijas Vēstnesis, 2016, 144. nr.) šādus grozījumus:
· 1. Izteikt 3. punktu šādā redakcijā:
· "3. Ieslodzīto kameras aprīko ar neveramiem logiem ar triecienizturīgu stiklu un metāla restēm no ārpuses."
· 2. Izteikt 4. punktu šādā redakcijā:
· "4. Ieslodzīto kamerās dūmu izvadi ugunsgrēka gadījumā var neparedzēt, ja īstenoti citi tehniskie risinājumi, kas nodrošina dūmu izvadi no ieslodzīto kamerām. Dūmu izvadi citās ieslodzījuma vietas telpās ugunsgrēka gadījumā atļauts paredzēt caur izsitamiem logiem, kam ir metāla restes no ārpuses."
· 3. Svītrot 10. punktu.
· 4. Papildināt ar 13. punktu šādā redakcijā:
· "13. Ēkās un teritorijās, kurās atrodas ieslodzītie, ugunsdrošībai nozīmīgu inženiertehnisko sistēmu manuālās tālvadības iedarbināšanas ierīces, iekšējā ugunsdzēsības ūdensvada sistēmas ugunsdzēsības krānus, šļūtenes, stobrus un ugunsdzēsības aparātus izvieto ieslodzītajiem nepieejamās vietās."

